section_heading: Sezona 6
paragraph_text: Kasnije u sezoni, Preston se vrati iz Europe i sa sobom dovede rusku djevojku Irinu, za koju je Lynette uvjerena kako je prevarantica. Lynette istražuje Irininu prošlost i otkrije kako je Irina prevarantica i prostitutka. Irinu naposljetku zadavi Fairviewov serijski ubojica. Lynette u međuvremenu pozove Porterovog prijatelja Eddieja da živi s njima s obzirom na to da Eddie živi s majkom alkoholičarkom. Eddie napadne Portera nakon što ovaj pokaže nepoštovanje prema Lynette. Nakon još jednog incidenta, Tom i Lynette se slože kako bi Eddie trebao otići psihijatru. Psihijatar priznaje Lynette kako Eddie ima mnogo problema, te bi bilo najbolje da terapijama prisustvuje i njegova majka. Lynette ode potražiti Barbaru, Eddienu majku, no nakon što joj nitko ne odgovori, sprema se otići. Tada je Barbarina susjeda upozori kako nije vidjela Barbaru već par dana, iako joj je automobil još uvijek parkiran pred kućom. Lynette ubrzo saznaje za Irininu smrt, te u policijskoj postaji saznaje kako su policajci pronašli i Barbarino tijelo. Odlazi reći tužnu vijest Eddieju, no ulovi ga u laži kada joj Eddie kaže kako je upravo razgovarao s Barbarom. Eddie potom zatoči Lynette u kući, a ona počinje dobivati trudove. Lynette rodi kćer uz Eddijevu pomoć. Eddie tada odluči pobjeći, no Lynette ga nagovori da se preda policiji. Sa suzom u oku, Eddie zamoli Lynette da ga ona prijavi, što ona i učini.